**ΠΡΟΤΑΣΕΙΣ ΑΣΚΙ**

**ΓΕΝΙΚΟ ΣΥΜΒΟΥΛΙΟ 28.09.2016**

**1. ΜΙΣΘΟΛΟΓΙΚΗ ΕΞΟΜΟΙΩΣΗ**

Η μισθολογική εξομοίωση όλων των εφοριακών που υπηρετούν σήμερα σε όλες τις διοικητικές δομές του Υπουργείου Οικονομικών και στη ΓΓΔΕ αποτελεί διαχρονική συνεδριακή απόφαση της ΠΟΕ ΔΟΥ και κόκκινη γραμμή του αγωνιστικού μας πλαισίου.**Διεκδικούμε οριστική λύση τώρα** για να εξασφαλιστεί η **δικαιοσύνη** και η **εργασιακή ειρήνη**.

 Διαφωνούμε ριζικά με λογικές που διατυπώνονται τελευταία για « ίση αμοιβή για ίση εργασία»

 Δεν θα αποδεχθούμε λογικές μισθολογικής σαλαμοποίησης που στοχεύουν στη διάσπαση της ενότητας του κλάδου και παραπέμπουν σε εργασιακό μεσαίωνα.

**Διεκδικούμε μισθούς αξιοπρέπειας** που να καλύπτουν τις ανάγκες μας καθώς και **σταδιακή αναπλήρωση των απωλειών** που μας επέβαλαν οι μνημονιακές πολιτικές που έχουν συγκεκριμένη ταξική στόχευση.

(Υιοθετούμε τις σχετικές προτάσεις των συλλόγων Λέσβου – Χίου, Άρτας – Πρέβεζας – Λευκάδας, και Θεσσαλονίκης – Κιλκίς – Χαλκιδικής)

**2. ΑΞΙΟΛΟΓΗΣΗ ΣΕ ΘΕΣΕΙΣ ΕΥΘΥΝΗΣ**

Συνεδριακή θέση της ΠΟΕ ΔΟΥγια την αξιολόγηση σε θέσεις ευθύνης είναι η θεσμοθέτηση διαφανών κριτηρίων που να εγγυώνται αξιοκρατία και δικαιοσύνη καθώς και ηκαθιέρωσηγραπτών εξετάσεων.

Σχετικά με τα τέσσερα κριτήρια αξιολόγησης για τις κρίσεις των Προϊσταμένων και Διευθυντών της ΓΓΔΕ, όπως έχουν δημοσιοποιηθεί (Τυπικά Προσόντα, Εργασιακή Εμπειρία, Αξιολόγηση και Δομημένη Συνέντευξη) και τους αντίστοιχους συντελεστές, θεωρούμε ότι αδικούνται κατάφορα οι παλιοί συνάδελφοι έναντι των νέων. Επιπλέον ηυπομοριοδότηση του βασικού τίτλου σπουδών σε συνδυασμό με την υπερμοριοδότηση των μεταπτυχιακών τίτλων και της σχολής Δημόσιας Διοίκησης επιτείνει σε μεγάλο βαθμό την αδικία και γι’ αυτό προτείνουμε :

1. Να αυξηθεί ο συντελεστής της εργασιακής εμπειρίας σε 20% και να μειωθεί ισόποσα ο συντελεστής τυπικών κριτηρίων
2. Τα μόρια του Βασικού Τίτλου Σπουδών να αυξηθεί από 100 μόρια σε 200μόρια.
3. Τα μόρια του μεταπτυχιακού να μειωθούν στα 100 μόρια.
4. Τα μόρια της σχολής Δημόσιας Διοίκησης να μειωθούν σε 150.
5. Στην τελευταία φάση της δομημένης συνέντευξης να μη μπαίνουν οι 15 πρώτοι αλλά όλοι οι υποψήφιοι.
6. Εξομοίωση της εργασιακής εμπειρίας στο δημόσιο και ιδιωτικό τομέα με τον ίδιο αριθμό μορίων ανά έτος.
7. Στο Γνωμοδοτικό Συμβούλιο για τη δομημένη συνέντευξη να παρίσταται και εκπρόσωπος των εργαζομένων χωρίς δικαίωμα βαθμολογίας, για τη διασφάλιση της διαδικασίας και την εδραίωση πεποίθησης για το αντικειμενικό και αδιάβλητο της διαδικασίας.
8. Επαναβεβαιώνουμε την απόφαση της ΠΟΕ ΔΟΥ η οποία και έχει κατατεθεί στη Πολιτική και Υπηρεσιακή ηγεσία, για την ίδια αντιμετώπιση της ΤΕ κατηγορίας στη ΓΓΔΕ, όπως και στο υπόλοιπο Δημόσιο ως προς την δυνατότητα επιλογής σε θέσεις ευθύνης.

**3.ΠΡΟΤΕΡΑΙΟΠΟΙΣΗ ΤΩΝ ΥΠΟΘΕΣΕΩΝ ΚΑΙ ΚΑΤΑΡΓΗΣΗ ΔΙΑΤΑΞΕΩΝ ΓΙΑ ΤΗΝ ΠΟΙΝΙΚΗ ΚΑΙ ΑΣΤΙΚΗ ΕΥΘΥΝΗ ΤΩΝ ΕΛΕΓΚΤΩΝ.**

Διεκδικούμε την τροποποίηση της παραγράφου 2β΄&γ΄ του άρθρου 26 του Ν 4174/2016 όπως αντικαταστάθηκε από το άρθρου 2 του Ν 4346/2015.

Παρ. 2β΄: «Τα όργανα της Φορολογικής Διοίκησης που είναι αρμόδια για τον έλεγχο και τον βάσει αυτόν προσδιορισμό των δημοσίων εσόδων, κατά τις διατάξεις της περίπτωσης α΄, **δεν επέχουν αστική και ποινική ευθύνη** για την παραγραφή των υποθέσεων, μεταξύ αυτών και αυτών που προτεραιοποιούνται σύμφωνα με το παρόν, καθώς και αυτών που τους έχουν ανατεθεί προς έλεγχο ή αυτών για τις οποίες έχει εκδοθεί εντολή ελέγχου και θα προτεραιοποιηθούν σύμφωνα με το παρόν άρθρο, εκτός εάν αποδειχθεί ότι ενήργησαν με δόλο ήβαριά αμέλεια ή διαπιστωθεί παραβίασης του απορρήτου των πληροφοριών και στοιχείων κατά τις διατάξεις του άρθρου 16 του παρόντος νόμου που περιήλθαν σε γνώση τους κατά την άσκηση των καθηκόντων τους»

Παρα. 2γ΄: « Τα όργανα της Φορολογικής Διοίκησης, στα οποία έχει ανατεθεί η αρμοδιότητα για την επιδίωξη της είσπραξης των δημοσίων εσόδων ή στα καθήκοντα των οποίων ανάγονται η λήψη μέτρων για την αναγκαστική είσπραξη των δημοσίων εσόδων, σύμφωνα με τις διατάξεις της περίπτωσης α΄, δεν επέχουν αστική και ποινική ευθύνη για την παραγραφή, εκτός από την περίπτωση της παραβίασης του απορρήτου των πληροφοριών και στοιχείων κατά τις διατάξεις του άρθρου 17 του παρόντος νόμου που περιήλθαν σε γνώση τους κατά την άσκηση των καθηκόντων τους».

Οι παραπάνω τροποποιήσεις είναι επιτακτικές και επιβεβλημένες για την αποτελεσματική και απρόσκοπτη λειτουργία των τμημάτων ελέγχου, για τη διασφάλιση της εργασιακής ειρήνης η οποία θα συμβάλει στην αποδοτικότερη βεβαίωση και είσπραξη φόρων καθώς και στην εμπέδωση κλίματος αμοιβαίας εμπιστοσύνης, αλληλοσεβασμού και αγαστής συνεργασίας μεταξύ ελεγκτικών οργάνων, πολιτικής ηγεσίας και φορολογικής διοίκησης.

Τέλος, για τη διασφάλιση του δημοσίου συμφέροντος και των δημοσίων εσόδων ζητάμε την **δημοσιοποίηση των κριτηρίων ελέγχου** για να διαλυθούν πιθανές καχυποψίες και να καθιερωθεί η διαφάνεια. Μόνο με τη διαφάνεια ακυρώνονται οι ψίθυροι ενώ αντίθετα η αδιαφάνεια τους γιγαντώνει. Όταν είσαι σίγουρος για την επιλογή των κριτηρίων που έχεις θέσει , δεν φοβάσαι ούτε τονέλεγχο ούτε την πιθανή κριτική.

**4. ΟΡΓΑΝΟΓΡΑΜΜΑ ΥΠΗΡΕΣΙΩΝ**

Επαναδιατυπώνουμε τη θέση της ΠΟΕ ΔΟΥ για μία τουλάχιστον ΔΟΥ Α΄ τάξης σε όλους τους νομούς της χώρας. Δεν θα αποδεχθούμε καμία αναστολή λειτουργίας ή κατάργηση ΔΟΥ από αυτές που λειτουργούν, με πλήρη ανάπτυξη. Η πρόσφατη εμπειρία απέδειξε ότι το κλείσιμο δομών ενθαρρύνει την φοροδιαφυγή, χαλαρώνει την διαδικασία αυτοσυμμόρφωσης και μειώνει τα δημόσια έσοδα με ότι αυτό συνεπάγεται.

Σε αυτό το πλαίσιο διεκδικούμε την αναβάθμιση των ΔΟΥ σε 12 νομούς, σε ΔΟΥ Α΄ τάξης αντίστοιχα, με έλεγχο καιδικαστικό, σεβόμενοι το ανάγλυφο της χώρας και τη Νησιωτικότητα καθώς και τις ιδιαιτερότητες της παραμεθορίου, προκειμένου να σταματήσει η ταλαιπωρία των πολιτών και να παταχθεί η φοροδιαφυγή.

**5. ΠΡΟΛΗΠΤΙΚΟΣ ΕΛΕΓΧΟΣ**

Για δεύτερη χρονιά ο κλάδος ανταποκρίθηκε πλήρως στην πάταξη της φοροδιαφυγής, οι συνάδελφοι ξεπέρασαν εαυτόν και κέρδισαν τη μάχη με αποτελέσματα που ξεπέρασαν κάθε προσδοκία.. Ωστόσο η οργάνωση των συνεργείων προληπτικού ελέγχου ήταν ελλιπής, χάθηκε πολύτιμος χρόνος, η έλλειψη μεταφορικών μέσων ήταν μεγάλη και για άλλη μια φορά κλήθηκαν οι εργαζόμενοι να καλύψουν αυτές τις ανεπάρκειες και δυσλειτουργίες.

Εγκαίρως ερχόμαστε να διαμηνύσουμε στην πολιτική και υπηρεσιακή ηγεσία ότι αυτό δεν μπορεί να συνεχισθεί.

**Ζητάμε:**

* Τα συνεργεία να στελεχώνονται από έναν τουλάχιστον έμπειρο ελεγκτή για να μην θέτουνσε κίνδυνο τον εαυτό τους οι συνάδελφοι αλλά και να μην διακυβεύεται το κύρος τηςυπηρεσίας.
* Αλλαγή του ισχύοντος νομοθετικού πλαισίου και επέκταση των ελέγχων σε όλες τις κατηγορίες επαγγελματιών με έμφαση σ’ αυτές που συστηματικά φοροδιαφεύγουν.
* Την άμεση και συνεχή εκπαίδευση όλων των υπαλλήλων με σεμινάρια επιμόρφωσης σχετικά με το ισχύον νομικό πλαίσιο αλλά και τις τεχνικές προληπτικού ελέγχου.
* Την χρηματοδότηση της Φορολογικής Επιθεώρησης για την έκδοση οδηγού – εγχειριδίου προληπτικού ελέγχου .
* Να δοθούν σαφείς οδηγίες στους υπευθύνους συγκρότησης των συνεργείων, ώστε να διασφαλίζεται το επίπεδο γνώσεων και εμπειρίας όσωνσυμμετέχουν σε αυτά.
* Αξιοπρεπή αποζημίωση για την υπερωριακή απασχόληση.
* Έγκαιρη καταβολή των εκτός έδρας εξόδων.
* Να διατεθούν υπηρεσιακά αυτοκίνητα σε όλες τις εφορίες για τις ανάγκες των μετακινήσεων.
* Να εφοδιαστούν τα συνεργεία με υλικοτεχνική υποδομή (laptop, tablet)

Τέλος υπενθυμίζουμε ότι η συμμετοχή των εργαζομένωνπέραν του ωραρίου εργασίας είναι προαιρετική και η πενθήμερη εργασία όπως και το οκτάωρο κεκτημένα. Παρά τις διαβεβαιώσεις ωστόσο της πολιτικής ηγεσίας ότι το κεκτημένο του 5/μέρου και του 8/ωρου είναι απολύτως σεβαστά , μεγάλος αριθμός Προϊσταμένων αρνούνται ή υπεκφεύγουν να χορηγήσουν ρεπό.

**Απαιτούμε απόλυτο σεβασμό του κεκτημένου και προειδοποιούμε ότι αν δεν υπάρξουν σαφείς δεσμεύσεις από την πολιτική ηγεσία που θα αποτυπώνονται γραπτώς , πάνω στο πλαίσιο αυτό, σύσσωμος ο κλάδος θα αντιδράσει δυναμικά.**

Αθήνα 28.09.2016